2.sz. melléklet

**Fenntartói MEGÁLLAPODÁS**

amely létrejött egyrészről **Szombathely Megyei Jogú Város Önkormányzata**

Székhely: 9700 Szombathely, Kossuth L. u.1-3.

statisztikai számjele:15733658-8411-321-18

adószáma: 15733658-2-18

törzskönyvi azonosító szám: 733656

képviseletre jogosult: Dr. Nemény András polgármester

a továbbiakban: **Fenntartó**

másrészről **Mesebolt Bábszínház**

székhely: 9700 Szombathely, Ady tér 5

statisztikai számjel: 15573492-9001-322-18

adószám: 15573492-2-18

törzskönyvi azonosító szám:573492

képviselő: Csató Kata igazgató

a továbbiakban: **Szervezet**

(a továbbiakban együtt: Felek) között az alulírott napon és helyen, az alábbi feltételekkel:

**1. Preambulum**

A Felek egyezően rögzítik, hogy a Szervezet az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban Emtv.) vonatkozó rendelkezései alapján az előadó-művészeti államigazgatási szerv által ESZ/032 nyilvántartási számon nyilvántartásba vett, 2019. évtől 2024. december 31. napjáig állami és önkormányzati fenntartású előadó- művészeti szervezet.

**2. A szerződés célja**

A Felek jelen megállapodást abból a célból kötik meg, hogy biztosítsák a Szervezet magas színvonalú és kiemelt minősítésű művészeti teljesítményéhez és Szombathely Megyei Jogú Város eladó-művészeti életében betöltött meghatározó szerepéhez fűződő közérdeket. E megfontolásból a Fenntartó fenntartói szerződést köt a Szervezettel a 3.1-3.10. pontokban meghatározott előadó-művészeti szolgáltatások tartós biztosítására.

Jelen megállapodás célja továbbá, hogy meghatározza a Szervezet előadó-művészeti szervezettől alaptevékenységi körében elvárt feladat-ellátási teljesítménymutatóit, elősegítse a költségvetési gazdálkodás kiegyensúlyozottságát, tervezését és a rendelkezésre álló kapacitások hatékony kihasználását.

**3. A Szervezet által vállalt előadó- művészeti szolgáltatások**:

**3.1.** A Szervezet törekszik, hogy tevékenysége során megfelel a legmagasabb szakmai minőségi követelményeknek, ennek érdekében folyamatosan gondoskodik arról, hogy a társulathoz tartozó művészek szakmai fejlődése biztosított legyen, megteremti a társulat fejlődéséhez szükséges műhelymunka feltételeit, művészeti koncepciójában, évadtervében a társulati működéshez, a művészek fejlődéséhez szükséges követelményeket érvényre juttatja.

**3.2.** A Szervezet Szombathely Megyei Jogú Város előadó-művészeti szervezete, amely színházi, ezen belül bábszínházi előadások útján elsősorban a 0-14 éves gyermekkorosztály számára biztosít igényes színházi nevelést és szórakoztatást.

**3.3**. A Szervezet törekszik arra, hogy művészeti évadonként - az adott költségvetés függvényében - legalább 4 új bemutatót tart az előadás művészeti feltételeinek megfelelő előadótérben.

**3.4.** A Szervezet vállalja, hogy az újonnan bemutatott színműveken belül a kortárs és klasszikus magyar szerzők aránya összesen legalább 50%-ban jelenik meg.

**3.5.** A Szervezet a felnőtt közönség számára színházi évadonként legfeljebb 1 bemutatót tart, amelyre nézve a felnőtt és ifjúsági korosztálynak szóló előadásokkal kapcsolatos művészeti és szervezési tevékenységére vonatkozóan a Weöres Sándor Színház Nonprofit Kft.-vel egyeztet. Az egyeztetés alapján a Felek megállapodást kötnek, amelynek egy aláírt példányát a Szervezet a Fenntartónak megküldi.

**3.6.** Repertoárja kialakítása során a Szervezet törekszik arra, hogy művészeti évadonként legalább 220 előadást tart meg, melyből Szombathely Megyei Jogú Város közigazgatási területén legalább 80% kerül előadásra.

**3.7.** A Szervezet lehetőség szerint a Szombathely Megyei Jogú Város közigazgatási területén kívül megtartott előadások legalább 35%-át kistelepüléseken mutatja be, továbbá a Szervezet törekszik arra, hogy előadásaival eljusson a határon túli magyarlakta területekre.

**3.8.** A Szervezet vállalja, hogy olyan műsorstruktúrát alakít ki és közönségszervezési feladatait úgy látja el, hogy:

- előadásain a rendelkezésre álló előadóterem lehetőség szerint teltházzal működjön,

- az évad során megtartott előadásokon a nézőtéri befogadó képességhez képest a fizetőnéző-szám a 75%-ot elérje,

- az össznéző-szám művészeti évadonként legalább a 25.000 főt, a fizetőnéző-szám legalább a 20.000 főt elérje,

- kiemelt minősítésű besorolását megőrzi.

**3.9.** A Szervezet vállalja, hogy a produkciók megrendezésekor törekszik a bábos műfaj kínálta sokszínűség megőrzésére, újszerű bábos előadó-művészeti technikák alkalmazására.

**3.10.** A Szervezet vállalja, hogy gondoskodik közönségkapcsolatainak folyamatos erősítéséről.

**4. A Szervezet által vállalt egyéb kötelezettségek**:

**4.1.** A Szervezet vállalja bábszínházi és szakmai programok szervezését amatőr és hivatásos szakemberek, társulatok közreműködésével.

**4.2.** A Szervezet együttműködik a Vas vármegyével szomszédos határon túli magyarság szervezeteivel a magyar bábművészet megismertetése érdekében, és felkérésre, illetve igény esetén részt vesz Szombathely Megyei Jogú Város nemzetközi kapcsolataiban, a város nemzetközi együttműködését elősegíti.

**4.3.** A Szervezet kapcsolatot tart és együttműködik Szombathely Megyei Jogú Város más kulturális intézményeivel, felkérésre, illetve igény esetén részt vesz a város kiemelt rendezvényein.

**4.4.** A Szervezet törekszik arra, hogy lehetőség szerint a változó kulturális keresletnek megfelelően bábszínházi tevékenységét kiegészítse közművelődési programokkal, más művészeti ág bevonásával önállóan, vagy az érintett területeket képviselő intézményekkel, gazdasági társaságokkal, művészekkel, művészeti csoportokkal együttműködve.

**4.5.** A Szervezet által vállalt egyéb tevékenységek nem korlátozhatják, vagy veszélyeztethetik az előadó- művészeti tevékenységét.

**4.6.** A Szervezet köteles tárgyévi adatszolgáltatását az Emtv.-ben és a kapcsolódó jogszabályokban előírt módon és tartalommal, a Fenntartó által meghatározott határidőre a Fenntartó részére megküldeni.

**4.7.** A Szervezet a tőle elvárt feladatok teljesítésének szakmai igazolásaként évente (legkésőbb a költségvetés elfogadását követően 30 nappal) a Fenntartó Közgyűlésének illetékes kulturális szakmai és gazdasági szakmai bizottságai számára írásos beszámolót készít, és a bizottságok ülésein szóban értékeli az előző naptári év teljesítési adatait, valamint ismerteti a tárgyév művészeti, közönségszervezési és marketing munkatervét. A bizottságok a teljesítési adatok alapján – figyelemmel az Emtv. 3.§ (5) bekezdésben foglaltak érvényesülésére – határozatot hoznak a beszámoló és a munkatervről szóló tájékoztató elfogadásáról.

**4.8.** A Szervezet a jelen megállapodás lejártát követően **2028. január 31. napjáig záró beszámolót** készít, melyet átad a Fenntartónak. A záró beszámoló rögzíti a teljesítés tényleges adatait, elemzi a folyamatokat, javaslatot tesz a következő megállapodási időszak teljesítmény-célkitűzéseinek meghatározására.

**4.9.** A Felek rögzítik, hogy amennyiben a Szervezet a teljesítménycélok teljesítésétől neki felróható okból jelentősen elmarad, a Fenntartó az éves támogatás összegét felülvizsgálja.

**4.10.** A Felek megállapodnak abban, hogy jelentős elmaradásnak tekintik különösen azt, ha a Szervezet éves beszámolója alapján a teljesítménycélok 10 %-ban, vagy azt meghaladó mértékben nem valósulnak meg.

**4.11.** A Felek rögzítik, hogy vis maiornak minősül minden olyan, járványügyi veszélyhelyzettel kapcsolatos jogi vagy tényleges akadály, amely a Szervezet korlátozza vagy lehetetlenné teszi az adott évadban. Az ilyen vészhelyzettel érintett évadok tekintetében a Szervezet mentesül a megállapodásban foglalt elvárásainak teljesítése alól.

**5. A szolgáltatások ellátását biztosító feltételek:**

**5.1.** A Szervezet kijelenti, hogy rendelkezik a 3.1-3.10 pontokban meghatározott szolgáltatások folyamatos ellátását biztosító személyi és tárgyi feltételekkel, valamint a szolgáltatások teljesítéséhez elengedhetetlen, lényeges vagyoni eszközökkel.

**5.2.** A Szervezet kiemelt előadó-művészeti szervezetként való működtetéséhez szükséges forrásokat a közös állami és önkormányzati támogatás és a Szervezet saját bevétele biztosítja a következő megosztásban: állami és önkormányzati támogatás megállapodás alapján 40%, önkormányzati támogatás alapján 44%, bérlet-, jegy- és saját bevétel alapján 16%. Amennyiben a központi támogatás mértéke, vagy a Fenntartó gazdasági helyzete lényegesen megváltozik, úgy a Fenntartó és a Szervezet az önkormányzati támogatás és a Szervezet saját bevételének arányáról egyeztet. Az egyeztetés eredményeképpen meghatározott önkormányzati támogatást a Fenntartó a tárgyévei költségvetésről szóló rendeletében határozza meg.

**6. Egyéb rendelkezések:**

**6.1.** A Szervezettől gazdálkodását tekintve elvárt követelmény a pénzügyi egyensúly fenntartása, a kapacitások kihasználása, az eszköz- és erőforrás-gazdálkodás hatékonysága.

**6.2.** A Szervezet a gazdálkodása során minden körülmények között betartja a Szombathely Megyei Jogú Város éves költségvetési rendeletében előírtakat. A Szervezet a központi költségvetési források felhasználását az Emtv., az Államháztartásról szóló 2011. évi CXCV. törvény, az Államháztartásról szóló törvény végrehajtásáról rendelkező 368/2011. (XII. 3.) Kormányrendelet és egyéb vonatkozó jogszabályok rendelkezései alapján végzi.

**6.3.** Amennyiben a Szervezet bármilyen okból kifolyólag nem tudja ellátni a 3.1- 3.10. pontokban meghatározott feladatokat, úgy a Felek felülvizsgálják a jelen szerződésben foglalt feltételeket, és javaslatot tehetnek a szerződés módosítására.

**6.4**. A Felek megállapodnak abban, ha a költségvetés nem biztosít megfelelő anyagi fedezetet a megállapodásban foglaltak maradéktalan megvalósítására, úgy a Felek ennek megfelelően kötelesek módosítani a szerződést.

**6.5.** A Fenntartó jogosult – az Emtv.-ben szabályozott követelményeknek ismeretében – a Fenntartói megállapodást azonnali hatállyal felmondani, ha a helyzetében való bekövetkezett lényeges – elsődlegesen jogi, gazdasági – változás miatt a Szervezetet nem, vagy jelen formában nem tudja a továbbiakban fenntartani.

**6.6**. A szerződő felek a jelen szerződést 2025. január 1. napjától 2027. december 31. napjáig terjedő, 3 éves határozott időre kötik.

**6.7**. Jelen szerződésre - melyet a Felek képviselői elolvasás után, mint akaratukkal mindenben megegyezőt, aláírásukkal jóváhagyólag ellátták - egyebekben az Emtv. és a Polgári Törvénykönyv, valamint az egyéb vonatkozó jogszabályok rendelkezései az irányadóak.

**Szombathely, 2024. …………………….. „ ”**

|  |  |
| --- | --- |
| **/: Dr. Nemény András :/** | **/: Csató Kata :/** |
| **Szombathely Megyei Jogú Város**  **polgármestere** | **Mesebolt Bábszínház**  **igazgató** |
|  |  |

**Záradék:**

Jelen fenntartói megállapodást Szombathely Megyei Jogú Város Közgyűlése a ……../2024. (XI.28.) Kgy. számú határozatával hagyta jóvá.